Diari Oficial de la Generalitat Valenciana


Sumari del DOGV 4976, del 01-04-2005 (2005/3372)

ORDRE de 15 de març de 2005, de la Conselleria d'Agricultura, Pesca i Alimentació, per la qual regula i planifica el tractament contra la mosca de l'olivera (Bactrocera oleae, Gmelin) a la Comunitat Valenciana.
------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/03/15/(1)/dof/vci/html**

### Dades del document

Número de DOGV
:   4976

Data del DOGV
:   01-04-2005

Secció del DOGV
:   I. DISPOSICIONS GENERALS

Número del document
:   2005/3372


Data del document
:   15-03-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * oliva
    * insecticida
    * oleïcultura
    * oli d'oliva
    * destrucció de cultius
    * tractament fitosanitari

ORDRE de 15 de març de 2005, de la Conselleria d'Agricultura, Pesca i Alimentació, per la qual regula i planifica el tractament contra la mosca de l'olivera (Bactrocera oleae, Gmelin) a la Comunitat Valenciana. [2005/X3372]
  
La Bactrocera oleae (Gmelin), també anomenada mosca de l'olivera, constituïx una perillosa plaga per als oliverars valencians que, de no tractar-se, causa minves importants de collita i de qualitat de l'oli.
  
El Reglament (CE) número 528/1999, de la Comissió, de 10 de març de 1999, pel qual s'estableixen mesures destinades a millorar la qualitat de la producció oleícola, preveu en l'article 1, punt 2, apartat a), la lluita contra la mosca de l'olivera i, si és el cas, altres organismes nocius, inclosos els mecanismes de control alerta i avaluació.
  
Conseqüentment, la Conselleria d'Agricultura, Pesca i Alimentació, desenvoluparà actuacions per al control d'esta plaga amb l'objecte de disminuir els danys que d'una altra manera s'ocasionarien.
  
Les actuacions es realitzaran a totes les zones productores i d'acord amb el que estableix el Reglament (CE) número 126/2005, de la Comissió, de 27 de gener de 2005, pel qual es fixen els límits màxims de finançament de les mesures per a la millora de la qualitat de la producció d'oli d'oliva i olives de taula per al cicle de producció 2005/2006.
  
Per tot això, en virtut de les facultats que tinc atribuïdes, de conformitat amb el que estableix la Llei 43/2002, de Sanitat Vegetal, de 20 de novembre de 2002, i vista la proposta de la Direcció General d'Innovació Agrària i Ramaderia,
  
ORDENE
  
Article 1
  
Es declara d'utilitat pública i obligatori per als agricultors, a tot el territori de la Comunitat Valenciana, el tractament dels cultius d'oliverar contra la mosca de l'olivera (Bactrocera oleae, Gmelin).
  
Article 2
  
La Conselleria d'Agricultura, Pesca i Alimentació efectuarà directament els tractaments de caràcter col·lectiu per procediments aeris als termes municipals de Rossell, Canet lo Roig, Sant Rafael, Sant Jordi, Vinaròs, Càlig, Traiguera, Xert, la Jana, Cervera del Maestre, Sant Mateu, la Salzadella i les Coves de Vinromà.
  
Els tractaments aeris es realitzaran pel sistema de polvorització - esquer aplicat en bandes de 40 metres, amb una separació de 160 metres entre estes, de manera que es cobrisca aproximadament el 25% de la superfície cultivada.
  
S'utilitzarà un insecticida de baixa toxicitat, i amb un reduït termini de seguretat. La seua aplicació s'efectuarà segons les condicions d'ús establides en el Registre Oficial de Productes i Materials Fitosanitaris del Ministeri d'Agricultura, Pesca i Alimentació.
  
Els tractaments aeris començaran a partir de mitjan de juny i, es realitzaran amb una freqüència d'aproximadament 1 mes.
  
Totes les avionetes aniran, obligatòriament, proveïdes d'equips GPS i guia de vol, per a facilitar el seguiment de les aplicacions.
  
Article 3
  
A la resta de la superfície d'oliverar, la plaga es tractarà per procediments terrestres, que seran aplicats pels propis agricultors.
  
Article 4
  
El Comité d'Agricultura Ecològica lliurarà anualment al Servici de Sanitat Vegetal la relació de les parcel·les amb cultius ecològics ubicats dins de l'àrea olivarera que es tracte col·lectivament, indicant-ne la localització cadastral i les coordenades geogràfiques.
  
Estes dades seran introduïdes en el sistema d'informació geogràfic de les avionetes que realitzen les polvoritzacions aèries, a fi d'evitar el tractament de les esmentades parcel·les.
  
Sense menyscabament de l'anterior mesura, els agricultors que practiquen l'agricultura ecològica a l'àrea oliverera de tractament col·lectiu, hauran de col·locar banderoles blanques, a una altura superior als cinc metres, als vèrtexs de les parcel·les, a fi de ser identificades pels pilots.
  
Article 5
  
En els supòsits que la present ordre encomana als propis agricultors la realització, a càrrec seu, de tractaments terrestres, individuals o col·lectius, la Conselleria d'Agricultura, Pesca i Alimentació facilitarà gratuïtament, segons les disponibilitats pressupostàries, els productes necessaris per a la realització d'estos tractaments, amb la sol·licitud prèvia al Servici de Sanitat Vegetal.
  
Article 6
  
La Direcció General d'Investigació i Innovació Agrària i Ramaderia, a través del Servici de Sanitat Vegetal, organitzarà i dirigirà la campanya contra la mosca de l'olivera, distribuint l'insecticida i la proteïna hidrolitzada per als tractaments terrestres i executant els tractaments col·lectius per mitjans aeris.
  
DISPOSICIÓ ADDICIONAL
  
Depenent de la disponibilitat pressupostària de cada exercici, la Conselleria d'Agricultura, Pesca i Alimentació podrà establir una línia d'ajudes per a finançar parcialment els tractaments col·lectius terrestres que es realitzen per part de les cooperatives i organitzacions de productors.
  
DISPOSICIONS FINALS
  
Primera
  
Es faculta el director general d'Investigació i Innovació Agrària i Ramaderia perquè dicte les disposicions necessàries per al desenvolupament i aplicació de la present ordre.
  
Segona
  
Esta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 15 de març de 2005
  
El conseller d'Agricultura, Pesca i Alimentació,


Còpia Permalink ELI